《谢临川游山》
明代·张之象

客行旷登览，羁心展游陟。
裹粮度瑶岑，振衣寻石室。
源深洞屡迷，径险岩逾密。
重林散轻雾，绝壁映初日。
鸟鸣识节变，草绿知春及。
夭桃始发溪，猗兰渐盈泽。
采药遵灵丘，援萝入幽谷。
缅邈隐士居，想像仙人宅。
朝窥鸾鹤逝，夜听猩猿泣。
水镜含清晖，松门带暝色。
近涧虹文丹，远峰岚气黑。
云归影难留，泉飞响易急。
观奇道转远，探异情未毕。
候月弄澄鲜，飡霞羡高逸。
适己物自忘，达生赏无极。
终然得所遣，傥值同怀客。

作者简介：张之象（1508～1587），字月鹿，又字玄超，别号碧山外史，晚年号王屋山人。明上海县龙华里（今龙华乡）人。祖萱，湖广参政；父鸣谦，顺天通判。之象，太学生，幼颖异。博览群书，以太学生游南都，与何元朗、黄淳甫等赋诗染翰，才情蕴藉。嘉靖中官浙江按察司知事、布政司经历，不能为小吏俯仰，投劾而归。有《诗苑繁英》、《司马书法》、《楚骚绮语》、《唐诗类苑》、《彤管新编》等。